Mette Gjerskov (S), 2007-01-16:
Folketinget har besluttet at opprioritere EU’s Middelhavssamarbejde, og det synes vi Socialdemokrater er vældig positivt.
Det er vigtigt, at vi sikrer en tæt og god dialog med EU’s naboer mod syd.
Derfor stemmer vi faktisk også gerne for forslaget til vedtagelse fra Venstre, og derfor må jeg sige til Dansk Folkeparti: Slap nu af.
Det er sådan, at ikke mindst sagen om Muhammedtegningerne har vist os, at der er behov for en styrket dialog og forståelse mellem landene både nord og syd og øst for Middelhavet.
Det er de jo ikke så forfærdelig mange andre steder.
Det er ikke, fordi jeg siger, at vi kan løse konflikterne, hverken den israelsk-palæstinensiske eller så mange andre, i den her kontekst, men det, det handler om, er at have et forum, hvor vi kan bidrage til at skabe et klima, hvor der er dialog og gensidighed.
Middelhavspartnerskabet giver os en mulighed for at samarbejde om politik og sikkerhed – som mere og mere også går over i terrorismebekæmpelse – ikke mindst på de tre hovedområder, som vi jo kender, og som handler om økonomi, kulturelle og sociale forhold og også herunder om ligestilling; jeg synes faktisk, at det fremgår tydeligt af konklusionerne fra den seneste konference med udenrigsministre i 2003 i Napoli, som forespørgslen jo især henviser til, og hvor man drøftede en lang række samarbejdsområder som handel og kultur og miljø og terrorismebekæmpelse og mange, mange andre områder, som er særdeles relevante.
Der ligger også et klart mål om at tilpasse sig hinanden på det handelspolitiske område, og det har jeg altså meget svært ved at se som et problem.
Vi vil gerne påvirke vores naboer, så vi får mere fred, stabilitet og økonomisk udvikling, og så de får det.
Det at åbne vores markeder for varer og i et vist omfang også for tjenesteydelser har altid været et instrument, vi har benyttet.
Det afgørende for os i forbindelse med tjenesteydelser er selvfølgelig, at de mennesker, som i givet fald måtte komme hertil for at arbejde, skal overholde vores regler for løn- og arbejdsvilkår.
Det skræmmebillede, som Dansk Folkeparti tegner af sådan et islam-europæisk samarbejde med fri bevægelighed over grænserne, er jo helt hen i vejret.
Det står ikke nogen steder i papirerne, og jeg kan ikke forestille mig, at det nogen sinde ville kunne blive vedtaget i Europa; altså, det er et eller andet, som Dansk Folkeparti selv har opfundet.
I Socialdemokratiet er vi voldsomt glade for, at de her udenrigsministre i 2003 tog det vigtige emne migration op, og at de konstaterede, at migration kan være en positiv faktor for den socioøkonomiske vækst i hele regionen, hvis det bliver håndteret korrekt
Samtidig gjorde de det klart, at de i fællesskab ville bekæmpe illegal migration, og det er jo netop her, vi har den store udfordring, som Middelhavspartnerskabet også kan bidrage til at løse, nemlig årsagen til, at mennesker migrerer.
Især i de sydlige EU-lande opleves der jo et indvandrerpres fra de nordafrikanske lande; det er vi jo ikke uenige om.
Men det, vi skal sikre, er, at vi er med til at skabe udvikling i de nordafrikanske lande, den udvikling, som er hele forudsætningen for, at mennesker kan få en tryg og økonomisk sikker fremtid i deres eget land.
Det er jo i høj grad det, det her drejer sig om.
Så vi Socialdemokrater ønsker ikke noget Fort Europa – for europæernes og resten af verdens skyld.
Samarbejdet med vores naboer omkring Middelhavet er netop en måde at undgå et Fort Europa på, så vi bakker helhjertet op om Middelhavspartnerskabssamarbejdet.
Vi ville såmænd også gerne være gået endnu videre end den vedtagelse, som ligger i dag,
men vi bakker op om den, og det er altså den vedtagelse, der er fremsat af Venstre, jeg taler om, ikke den, der er fremsat af Dansk Folkeparti.